Întrebat de Realitatea Plus dacă nu se teme că a fost aruncat în luptă de PSD pentru a smulge din voturile lui Nicușor Dan și astfel a-i aduce victoria lui Cristian Popescu Piedone, Cătălin Cîrstoiu a reacționat vehement.
"A mă considera așa denotă faptul că nu mă cunoașteți. M-am înscris fiind ferm implicat în proiect și că finalul va fi câștigător. Eu am adus instituțiilor pe care le-am condus o stabilitate. A mă considera un candidat de sacrificiu este o mare greșeală, toate liniile mele comportamentale nu duc spre idea că aș fi o păpușă în mâinile a 2 oameni", a afirmat Cîrstoiu.
Managerul Spitalului Universitar a fost întrebat și dacă a vorbit cu nașul său de cununie, fostul președinte Traian Băsescu, înainte de a accepta oferta PSD și PNL.
"Am avut o discuție lungă cu el si ca, într-o familie, mi-a explicat de ce crede e că nu e bine să fac treaba asta, dându-mi argumente strict personale. Nu l-am ascultat, așa cum nu l-am ascultat nici pe tata. Așa sunt eu. Mai importante sunt argumentele care nu țin de mine. Dar întrebați-l pe el (pe T. Băsescu - N.R.) dacă m-ar vota", a precizat Cîrstoiu.